A gyümölcsösben

Új évet kezdtünk, de mint mindig, az év eleji programot most sem hagytuk ki.

Most Magyaralmásra, a gyümölcsösbe látogattunk el. Az ötödik és a hatodik osztály 2015. szeptember 24-én került sorra, előző héten pedig az alsó tagozatos diákok utazhattak.

Ahogy felértünk a domboldalon álló házhoz, Andrea néni fogadott bennünket terített asztallal: zsíros kenyér, szőlő, almalé volt az asztalon. Úgy vetettük rá magunkat a sok finomságra, mint aki még sohasem evett.

Rövid előadást hallottunk az Iskolagyümölcs program céljáról, megtudtuk, hogy miért is kapjuk ingyen az almát és a gyümölcslevet szinte naponta.

A falatozás után csoportonkénti traktorozás következett, nagyon vígan voltunk az utánfutóban, főleg, amikor kanyarodott velünk Andi néni.

„Mellékesen” azért megnéztük azt is, hogyan tisztítják, darálják, préselik az almát, hogy aztán az édes nedű folydogáljon a poharunkba.

Sajnos, nagyon gyorsan elrepült az idő, pedig még bírtuk volna a friss levegőn való szaladgálást, piknikezést.

Mindenki jól szórakozott, nekem is nagyon tetszett ez a nap! Kár, hogy hamar vége lett!

Az élményeket lejegyezte: Török Laura 5. osztályos tanuló